২১ আগস্ট গ্রেনেড হামলা মামলায় বিএনপির  চেয়ারপারসন খালেদা জিয়ার ছেলে তারেক রহমান, রাজনৈতিক উপদেষ্টা হারিছ চৌধুরীসহ ১৮ পলাতক আসামির বিরুদ্ধে গ্রেপ্তারি পরোয়ানা জারি করা হয়েছে। রোববার সন্ধ্যায় মহানগর হাকিম কেশব রায় চৌধুরী ২১ আগস্ট মামলার চার্জশিট গ্রহণ করে আসামিদের বিরুদ্ধে এ গ্রেপ্তারি পরোয়ানা জারি করেন।    আদালতের সংশ্লিষ্ট শাখার জিআরও গফফারুল আলম গ্রেপ্তারি পরোয়ানা জারি করার বিষয়টি বাংলানিউজকে নিশ্চিত করেছেন।    যাদের বিরুদ্ধে গ্রেপ্তারি পরোয়ানা জারি করা হয়েছে তারা হলেন- বিএনপির সিনিয়র ভাইস চেয়ারম্যান তারেক রহমান, খালেদা জিয়ার  রাজনৈতিক উপদেষ্টা হারিছ চৌধুরী, বিএনপি নেতা শাহ মোফাজ্জল হুসাইন কায়কোবাদ, ডিজিএফআইর সাবেক কর্মকর্তা লে. কর্নেল সাইফুল ইসলাম জোয়ার্দার, হানিফ পরিবহনের মালিক মো. হানিফ, হাফেজ মাওলানা ইয়াহিয়া, মুফতি শফিকুর রহমান, মুফতি আব্দুল হাই, বাবু ওরফে রাতুল বাবু, পুলিশের সাবেক ডিসি (পূর্ব) মো. ওবায়দুর রহমান, পুলিশের সাবেক ডিসি (দক্ষিণ) খান সাঈদ হাসান, সাবেক আইজিপি মো. আশরাফুল হুদা, সাবেক আইজিপি শহিদুল হক, সাবেক এএসপি আব্দুর রশিদ, সাবেক এএসপি মুন্সি আতিকুর রহমান, বিশেষ পুলিশ সুপার মো. রুহুল আমিন, তৎকালীন অতিরিক্ত আইজিপি  (সিআইডি) খোদাবক্স চৌধুরী ও সাবেক মেজর জেনারেল এটিএম আমিন।    জামিনে আছেন বিএনপির ঢাকা মহানগর শাখার নেতা ও ৫৩ নম্বর ওয়ার্ড কাউন্সিলর আরিফুর রহমান। অন্যারা কারাগারে আটক আছেন। প্রথম চার্জশিটের ২২ আসামির মধ্যে ১৪ জন কারাগারে ও ৮ জন পলাতক আছেন। পলাতকদের মধ্যে মোরছালিন ও মোত্তাকিন ভারতের দিল্লির তিহার জেলে আটক আছেন।    এর আগে বিএনপির সিনিয়র ভাইস চেয়ারম্যান তারেক রহমান, খালেদা জিয়ার রাজনৈতিক উপদেষ্টা হারিছ চৌধুরীসহ নতুন করে আরও ৩০ জনকে আসামি করে ২১ আগস্ট গ্রেনেড হামলা মামলার সম্পূরক চার্জশিট  দেওয়া হয়।    আগের চাজশিটের ২২ আসামিসহ মোট ৫২ জনের বিরুদ্ধে এ চার্জশিট দেওয়া হয়।    মামলার তদন্ত কর্মকর্তা সিআইডির বিশেষ পুলিশ কমিশনার আব্দুল কাহার আকন্দ স্বাক্ষরিত এ চাজশিট রোববার দুপুর সোয়া দুইটায় সিআইডির উপ-পরিদর্শক গোলাম মওলা ঢাকার মুখ্য মহানগর হাকিমের আদালতে দাখিল করেন। গ্রেনেড হামলার ৭ বছর ও বর্ধিত তদন্তের আদেশ হবার প্রায় ২ বছর পর এ সম্পূরক চার্জশিট দেওয়া হয়।    ২০০৪ সালের ২১ আগস্ট আওয়ামী লীগের কেন্দ্রীয় কার্যালয়ের সামনের জনসভায় সন্ত্রাসীরা ভয়াবহ গ্রেনেড হামলা চালায়। হামলায়  আওয়ামী লীগের মহিলা বিষয়ক সম্পাদিকা ও রাষ্ট্রপতি জিল্লুর রহমানের স্ত্রী আইভি রহমানসহ ২৩ জন নির্মমভাবে নিহত হন। সাবেক বিরোধী দলীয় নেতা ও আওয়ামী লীগ সভানেত্রী শেখ হাসিনা অল্পের জন্য প্রাণে বেঁচে যান। আহত হন শতাধিত নেতাকর্মী।    এ ঘটনায় মতিঝিল থানার উপপরিদর্শক ফারুক হোসেন, আওয়ামী লীগ নেতা আব্দুল জলিল ও সাবের হোসেন চৌধুরী বাদী হয়ে মতিঝিল থানায় পৃথক ৩টি এজাহার দায়ের করেন।  বাংলানিউজটোয়েন্টিফোর.কম